SKRIFTLIG FORESPØRGSEL E-2923/01

af Antonios Trakatellis (PPE-DE)og Ioannis Averoff (PPE-DE) til Kommissionen

(17. oktober 2001)

Om: Overtrædelse af fællesskabsretten ved ulovlig tilbageholdelse af EU-støtte, Den Græske Landbrugsbank ATE's praksis samt forsinket støtteudbetaling

Den praksis med ulovlig tilbageholdelse og forsinket udbetaling af EU-støtte til de støtteberettigede, som visse landbrugssammenslutninger følger, udgør et tungtvejende og kronisk problem for de græske landbrugere. Den Græske Landbrugsbank (ATE) fastholder og dækker over denne praksis med den nye interventionsordning for forvaltning og udbetaling af fællesskabsstøtte, idet den på ulovlig vis og uden at optage gæld anvender fællesskabsmidler beregnet for tredjepersoner. Endvidere skaber banken uhæderlig konkurrence, konkurrenceforvridning og ulovlig monopolistisk kreditpraksis og bevirker, at de forældede strukturer inden for det græske landbrug opretholdes. Et eksempel på denne politik er den nedenstående fuldmagt, som landmændene er forpligtede til at underskrive:

Producenten: under kendskab til procedurerne og virkningerne af de gældende nationale og fællesskabsmæssige bestemmelser bemyndiger hermed:

1. OP-EAS Mesolongi-Nafpaktia, som han er medlem af, til:

a) at træffe alle de nødvendige foranstaltninger med hensyn til betaling ved med elektroniske midler at kreditere hans konto med forskud og støtte, der udbetales under de gældende EØF-forordninger og Landbrugsministeriets afgørelser, og

b) at træffe alle de nødvendige foranstaltninger med henblik på, at hans gæld til tredjeparter debiteres hans konto gennem ATE, navnlig gæld til

(i) ELGA (græske landbrugsforsikringer) og

(ii) de statslige finansmyndigheder for eventuelle skatter,

(iii) til tredjeparter for eventuelle beløb, der er udbetalt uden optagelse af gæld, og

(iv) gæld til OP-EAS-Mesolongi-Nafpaktia for eventuel kommission, som denne har krav på i forbindelse med de ovennævnte procedurer, som til enhver tid fastlægges ved en afgørelse i generalforsamlingen eller bestyrelsen, og som skal betales til de ansvarlige tjenester (DOY, DIDAGEP mfl.).

2. ATE bemyndiges til

a) at kreditere kontoen i henhold til de i ovenstående afsnit (1a) fastlagte betingelser, og

b) at debitere kontoen i henhold til de i ovenstående afsnit (1b) fastlagte betingelser, og kreditere eller debitere de relevante konti og de relevante myndigheder eller tredjeparter.

3. Indrømmer OP-EAS Mesolongi-Nafpaktia retten til efter udbetaling af de pågældende beløb at tilbageholde sit tilgodehavende ved debitering af hans konto gennem ATE.

4. Giver ATE fuldmagt til yde ham de gunstige betingelser, som den yder til alle støtteberettigede, til hvem støtten udbetales mekanisk, på automatisk vis (f.eks. gennem renter) eller efter anmodning herom (f.eks. kreditkort) svarende til den ydede tjeneste, når han har behov for det.

1. Er der i forbindelse med ordningen for udbetaling af fællesskabsstøtte efter de i den ovennævnte fuldmagt indeholdte procedurer tale om overtrædelse af fællesskabsforskrifterne, og hvilke foranstaltninger vil Kommissionen træffe for at sikre, at ATE overholder fællesskabsbestemmelserne i forbindelse med sin praksis?

2. Er den tilbageholdelse af udbetalingerne, som praktiseres af de organisationer, der forestår udbetalingen af EU-støtten, og som disse begrunder ved at henvise til de forvaltningsmæssige procedurer, der skal følges i forbindelse med udbetalingen, i overensstemmelse med forordning 1259/1999/EF(1), og hvilke foranstaltninger agter Kommissionen at træffe for at sikre fuld udbetaling af fællesskabsstøtten til de berettigede modtagere uden tilbageholdelse af selv det mindste beløb i Grækenland?

3. Hvad er omfanget af de økonomiske tab (nedskæring af fællesskabsbevillingerne) under EUGFL til Grækenland i løbet af de seneste tre år (1999-2001) som følge af, at fællesskabsstøtten ikke blev udbetalt rettidigt til de støtteberettigede i henhold til forordning 296/96/EF(2)?

(1) EFT L 160 af 26.6.1999, s. 113.

(2) EFT L 39 af 17.2.1996, s. 5.

Svar afgivet på Kommissionens vegne af Franz Fischler

(4. december 2001)

Kommissionen er bekendt med de græske forhold, som de ærede parlamentsmedlemmer henviser til i deres spørgsmål.

Der er indgivet flere klager til Kommissionen over visse græske producentgruppers og producentsammenslutningers tilbageholdelse af EU-støtte, der er udbetalt i henhold til Rådets forordning (EF) nr. 1259/1999 af 17. maj 1999 om fastlæggelse af fælles regler for den fælles landbrugspolitiks ordninger for direkte støtte.

Kommissionen er i gang med at undersøge sagen inden for rammerne af den overtrædelsesprocedure, der er fastsat i EF-traktatens artikel 226 (tidligere artikel 169).

Hertil kommer, at udbetalingen af EU-støtte i Grækenland har været genstand for finansielle korrektioner i forbindelse med regnskabsafslutningsproceduren for Den Europæiske Udviklings- og Garantifond for Landbruget (EUGFL). De korrektioner, som er fastsat i regnskabsafslutningsafgørelserne fra 1999, 2000 og 2001 som følge af Grækenlands manglende overholdelse af udbetalingsfristerne for EU-støtten, beløber sig til 7 850 119,24 EUR.

Domstolen mangler endvidere at afsige kendelse i sag C-355/00 om ELGA-præmierne, som den i øjeblikket behandler.